Onderwysbeurs bemagtig roepingsgedrewe studente(Foto: Ekrulila/Pexels) Die onderwyslandskap in Suid-Afrika is dinamies met heelwat uitdagings en ŉ groot tekort aan goeie, toegewyde onderwysers. Daarom bied die Akademie vir Reformatoriese Opleiding en Studies (Aros) in samewerking met Pretoria FM en Rapport Onderwysfonds vanjaar vir drie roepingsgedrewe Afrikaanse voornemende onderwysstudente die geleentheid om gratis aan dié private Christelike hoëronderwysinstelling te studeer. Aros se kampus is in Montanapark in Pretoria geleë en sy afstandsonderrigmodel bied die ideale geleentheid vir onderwysers om hul studies én praktieseonderwys-ervaring deur hul vier jaar te kan kombineer. Die instelling spog ook tans met ŉ rekordgetal van meer as 2 000 studente. Die Prestige-onderwysbeurs beloop ŉ waarde van R250 000 per beurs oor ŉ tydperk van vier jaar. Dit sluit ŉ BEd Grondslagfase-graad of ŉ BEd Intermediêre Fase-graad in een van die twee BEd Intermediêre Fase-rigtings of ŉ BEd Senior Fase & VOO-graad in een van die drie spesialiseringsrigtings in. Dié beurs is in 2018 vir die eerste keer aan voornemende student Ronè Bosman toegeken en sedertdien het agt ander studente die geleentheid gehad om hul studies daardeur te voltooi. Volgens die instelling is die Prestige-beurs daarop gemik om die onderwysberoep en studie in die onderwys weer prominent onder skoolverlaters se aandag te bring. “Ons wil graag belê in belowende voornemende studente wat dit as ŉ roeping sien om ’n onderwyser te word en wat wil studeer by ŉ instelling waar hulle op ŉ Reformatoriese grondslag onderrig ontvang. Ons land het sulke mense dringend nodig,” aldus prof. Rikus Fick, rektor van Aros. Nadia Scott, Aros-bemarkingsbestuurder, voeg by dat Aros-studente hoog in aanvraag by private sowel as openbare skole, asook in ’n verskeidenheid van ander opvoedkundige instellings is. “Wanneer onderwys as ’n roeping gesien word, gee dit sin en betekenis aan die onderwysberoep. Suid-Afrika het goed opgeleide en gemotiveerde Christenonderwysers nodig. Sodoende kan ware hoop en liefde aan die volgende geslag oorgedra word tot voordeel van die Suid-Afrikaanse samelewing.” Aansoeke is reeds oop en sluit op 31 Oktober 2022. Klik hier om aansoek te doen.